དེང་སང་འཚོ་བའི་ཆ་རྐྱེན་ཇེ་ལེགས་སུ་འགྲོ་བ་དང་བསྟུན་ནས་ནད་རིགས་ཀྱང་མི་འདྲ་བ་མང་པོ་ཞིག་བྱུང་དང་འབྱུང་བཞིན་ཡོད་དེ།དཔེར་ན་ཁྲག་ངན་འཕེལ་བའི་ནད་རིགས་སམ་ཡང་ན་བློ་བུར་དུ་ཀླད་ཁྲག་རྡོལ་བ་དང་སྙིང་རྩ་འགགས་པ།མཁལ་རྩ་འགྲམས་པ།ད་དུང་རུས་ལྷག་སོ་ལྷག་དང་ལྦ་བ་རྨེན་བུའི་ནད་དང་གཞང་འབྲུམ་ནད།མཆིན་ཁྲག་རྒྱས་པ་དང་གློ་སྙིང་མི་བདེ་བ་སོགས་ཀྱི་ནད་རིགས་གང་མང་ཞིག་དེང་སྐབས་ནད་ཐོག་ལག་ལེན་གྱི་ཁྲོད་དུ་འབྱུང་མང་བ་ནི་མིག་མཐོང་ལག་ཟིན་རེད།དེའི་ཕྱིར་དུ་བདེ་ཐང་དཔྱད་བཅོས་ཀྱི་ལག་ལེན་སྟབས་བདེ་བོ་ཞིག་སྔ་མོ་ནས་བེད་སྤྱོད་བྱེད་རྒྱུ་ནི་ཤིན་ཏུ་གལ་ཆེན་པོ་རེད།དེ་ནི་གཏར་ཁའི་ལག་ལེན་ལ་བྱང་ཚད་མཐོ་བའི་སྨན་པ་ཞིག་གིས་ནད་པའི་ལུས་ཁམས་ཀྱི་གནས་ཚུལ་ལ་གཞིག་ནས་གང་ལ་གང་འཚམ་གྱིས་ཁྲག་ངན་ཉུང་ཙམ་ཕྱིར་དབྱུང་བ་དང་།གཞན་དུགས་ལུམས་བྱུགས་པ་དང་བསྐུ་མཉེ་སོགས་ཀྱི་ཕྱག་ལེན་རྣམས་མཐོང་གོམས་ཡོད་པའི་སྒོ་ནས་འཆོས་པར་མཁས་ན་གོང་དུ་བཤད་ཟིན་པའི་ནད་དེའི་རིགས་མི་འབྱུང་བར་སྔོན་འགོག་དང་ལུས་ཁམས་བདེ་ཐང་ཡོང་བར་ཤིན་ཏུ་སྨན་པས་ན་ཞིབ་ཕྲའི་ལག་ལེན་བྱེད་ཐབས་སོགས་ནི་སྨན་པ་མཁས་པའི་ཕྱག་ལེན་གྱི་མཐོང་བརྒྱུད་ཟབ་མོ་ལས་རྟོགས་དགོས་པ་ཡིན་ནོ།།